khistorydata/jeongjo-sjw-relations huggingface dataset:
정조 3년
又以刑曹言啓曰。吳載光處分時。司僕下人。一體放送事。命下矣。其時輦直金弼吉。洪忠道牙山縣。徒一年半定配。而已爲物故。書吏李景顯。溫陽郡。徒一年半定配。依傳敎卽爲放送事。發關分付于該道道臣之意。敢啓。傳曰。知道。
정조 3년
判義禁李重祜疏曰。伏以前醴泉郡守鄭東藎。本道査狀。日昨已啓下矣。今將議處。而行査旣出於臣子。臣又冒當議讞。則非但私義之難安。揆以公格。亦有所妨。玆敢短章自列。仰瀆崇聽。伏乞聖明。亟賜變通。以便公私。千萬幸甚。答曰。省疏具悉。令次堂擧行。
정조 3년
左承旨李義翊疏曰。伏以臣於千萬夢想之外。忽伏奉摠管特擢之命於待罪。喉司之中。臣惝恍震惕。自不覺五內之失守也。噫。從古人臣之受恩於君父者何限。而豈有若臣之隆且偏也哉。以姿則至駑下。以識則至空疎。初無可以擬議於任史之末。而幸逢聖明之時。猥蒙不世之恩。前後所叨。莫非踰濫。眷庇愈摯。兢懼轉切。若蚊負山。圖酬無地。惟以不憚夷險。筋力奔走。爲一分涓露之報。斷斷此心。寔出於生死以之。身不敢自有故也。前此踐歷。榮則喉舌。要則銓衡。屢叨而若因有之物。冒據而積非分之懼。則今此亞卿簡畀之恩。此豈臣意慮所可及哉。夫命德之器。聖主所以量才授能。極其難愼。非特惜嚬笑之比。則今忽於百無肖似之臣身。猝又加之。若是容易。在朝家重名器之道。顧何如哉。玆敢短章自列。仰暴衷懇。伏乞聖明。俯垂諒察。將臣新授資級。特許收還。以安私分。千萬幸甚。且臣與副摠管臣吳載純。有四寸娚妹應避之嫌。亦乞照例遞改。以存公格焉。答曰。省疏具悉。今玆陞擢。意在獎用。卿其勿辭行公。
정조 3년
敎江華府留守兼三道統禦使洪樂純書。王若曰。寄一方保釐之托。予猶難於其人。總三路管轄之權。卿實合於是任。徒得君重。不侍僉諧。眷玆沁都形便。素稱天塹險固。表裏之山河不改。恥辱忍忘於百年。東南之轉漕相連關防最重於一島。顧家邦緩急之恃斯在。奈平時制置之方或疎。分節制於桐營。戎政未專於捍禦。講籌畫於桑土。戰具尙缺於軸艫。迺命將臣。旣盡審地之利。博採廷議。遂決合營之謨。舟楫軍卒之咸屬于玆。可守而可戰。地望責任之比前有別。不重則不威。惟其措置之要。必慮于始。若論愼簡之道。當屬之誰。惟卿彬彬乎。詩禮名門休休焉。公輔令望。器量宏厚。足鎭浮競之時風。文章雅贍。不事雕繢之俗習。范丞相之體甚豊潔。所樂在中。杜正獻之色有喜憂。不忘者國。自先朝夙荷知遇。逮寡躬尤專嚮庸。文垣主盟。望實叶黼黻之責。度支掌賦。精神及履屐之微。畀西藩分理之權。鎖鑰非此莫可。秉東銓恢公之筆。蔘朮各得其宜。蓋其謹畏之心。冞切托瓜葛之後。所以倚毗之眷。深許作棟樑之材。念國事之艱虞。縱仗老成共濟之義。想營務之草創。必藉才德兼備之賢。玆授卿以資憲大夫江華府留守兼三道統禦使。卿其懋恢良圖。祗服寵命。以鎭撫之任而兼備禦之責。可見體貌之愈尊。處要害之地而參廟堂之籌。須諒腹心之所寄。臨淮之旌旗變彩。約束申明。益州之樓櫓增修。謀猷密勿。嚴瞭候而廣蓄積。亶在規畫之得宜。撫兵民而繕城池。奚待勉礪之加摯。轅門裘帶。佩安危於一身。留府鞱靲。專統管於諸道。惟威惠可繫望。而稟裁自有舊規。於戲。予以爲晉保障之得人。旣托委毗之重。卿則以宋宰相之出鎭。無替彈壓之權。苟欲伸誠於起居。亦宜以時而來往。故玆敎示。想宜知悉。副校理南鶴聞製進
정조 3년
己亥三月十三日辰時。上御誠正閣。都承旨入侍時。行都承旨洪國營。記事官李兢淵金勉柱李信祜。以次進伏訖。國榮曰。夜間聖體。若何。上曰。一樣矣。上曰。今番各陵園現捉木根。數旣夥然。事當處分。而節目旣已新定。罪犯付之令前。一竝分揀。何如。國榮曰。聖敎誠然矣。上曰。攔後軍兵中。爲技藝者多乎。國榮曰。試藝擧案。姑未修正。而一二技藝。則似必擧皆爲之矣。上曰。合爲幾名乎。國榮曰。四百餘名矣。上曰。未暮前可以畢試乎。國榮曰。然矣。上曰。惠慶宮進服人蔘粟米飮停止。出榻敎上命書行左承旨李義翊。判義禁李重祜疏批。仍命退。諸臣以次出。
정조 3년
己亥三月十三日辰時。上御誠正閣。同副承旨入侍時。同副承旨徐有防。假注書徐鼎修。記事官金勉在李信祜。以次進伏訖。上命有防書傳敎曰。勘法只欲按法。原情亦係無情。稷山縣定配罪人吳載光。特爲放送。又命書傳敎曰。承宣摠管。元無竝帶之例。副摠管李義翊。摠管之任許遞。又命書傳敎曰。左承旨李義翊批下。牌招察任。命退。諸臣以次退出。
정조 3년
行都承旨洪國榮宿衛所直。行左承旨李義翊坐。右承旨洪檢坐。左副承旨尹師國坐直。右副承旨金思穆坐。同副承旨徐有防坐直。注書李兢淵藥院直一員未差。假注書徐鼎修仕直。事變假注書宋文述仕。
정조 3년
金思穆啓曰。憲府連日監察茶時。事甚未安。除在外傳旨未下外。大司憲徐有慶。卽爲牌招。何如。傳曰。允。
정조 3년
以持平姜文煥。司諫呂善亨。獻納李命勳等。牌不進罷職傳旨。傳于金思穆曰。只推。
정조 3년
傳于尹師國曰。坐直承旨入侍。
정조 3년
徐有防啓曰。明日次對。兩司無進參之員。除在外傳旨未下外。未肅拜呈告人員。竝待開門牌招。何如。傳曰。允。
정조 3년
京畿監司鄭昌聖疏曰。伏以。臣於昨政。忽伏奉畿藩除旨。聞命愕貽。且感且惶。莫知所以自措也。噫。臣之通籍。已三十年。行年且五十餘矣。本末長短。人孰不知。而世未嘗以才器待臣。臣亦自以迂疎處身。雖京司閑冗之職。每愧不稱。顧此澄淸彈壓之責。尤豈夢寐之所想到哉。畿輔之重。又別於諸道。屛翰王京。宣揚德化。爲四方之根本。已非人人之所可濫冒。矧今歲値飢歉。政急賙賑。前人雖已設施。繼任者尤宜奏成然後。上可以副聖上若恫之念。下可以紓吾民顚連之憂。而乃以謭劣蔑能之一賤臣。苟然濫授。眞所謂强僬僥以百石之重。責駑駘以騏驥之步。其不顚且仆者。恐無倖矣。且況湖藩纔遞。畿除旋降。一家之內。旌節相望。素門眇福。亦豈無戒懼之心乎。不肖如臣。厚被洪恩。頂踵毛髮。莫非造化。凡有所命。湯火何辭。區區自勉者。惟在筋力奔走。而至於新除。責重任巨。欲效涓埃之萬一。而亦末之何矣。反復揣量。無以堪承。玆敢略入文字。仰瀆震嚴。伏乞聖慈。俯賜諒察。亟命鐫免臣新授職名。以重藩寄。以安私分。千萬幸甚。答曰。省疏具悉。卿其勿辭。往欽哉。
정조 3년
全羅監司鄭一祥疏曰。伏以臣。昨於巡審歸路。忽被湖臬寵除。聞命不意。驚惶踧踖。歷日靡定。不知所以自措也。臣之猥膺畿藩重寄。豈有一分堪勝之望。而感戴隆眷。黽勉向前。日夕憂懼。如集于木。曾未幾何。再叨謬恩。方岳之任。有若非臣莫可者然。除旨一下。象聽俱駭。臣於此。外怵公議。內怍私心。宜欲循墻而不可得矣。噫。旬宣之責。孰非緊重。而至於湖南。其管轄之衆。機務之繁。視畿甸不啻倍蓰。而且今災荒荐仍。民命近止。雖畀通鍊之才。猶患其難濟矣。乃以如臣之識闇望輕者。移授而不少難焉。譬如疲駘任重。鞭策遠途。其不至於顚且踣者。必無幸矣。臣固不足恤。其於國事何利焉。況且一路。卽先臣卅載前按節之地。曾被先朝之奬諭。尙有士民之遺頌。臣之不肖。無能爲役。其何以追繼前蹟。以效其萬一也哉。此又臣之愴怳怵惕。有不敢遽然承當者也。臣旣畢巡。禮當反面。而不稱之職。理難冒膺。玆不得不猥控短章。略暴危悃。伏乞聖慈。俯垂鑑諒。將臣新授職名。亟行鐫改。以重藩選。少安微分。不勝萬幸。答曰。省疏具悉。卿其勿辭。往欽哉
정조 3년
京外幼學金斗晶趙時敎許㶅柳聃齡趙時簡安業孟鎭齊李基鼎梁鍾一韓命榦趙德老朴相漢南雲漢南雲八黃仁純金鍾俊等疏曰。伏以。聖學高明。文敎丕闡。尊賢衛道之誠。惇本崇化之政。昭然顯於施措辭敎之間者。如化工之妙著於物。而人皆得以仰天地之心也。是以追配先正於廟庭。特揭宸翰於院宇。此非但增光於斯文。抑亦昭德於後世。嗚呼。休哉。若文正公臣李縡之道德學問。殿下自在春宮。已深知而默契。聽政之初。不待太常之狀。特施節惠之典。以縡之賢。身歿三數十年之後。得遇聖上曠世之知。以托風雲之契。道益著而德益光。朝野欣聽。士林聳觀。此誠聖王之盛節。而斯文之美事也。雖然。前後建院之請。不啻數四。而以我殿下之知遇最深矣。而未蒙允許。使縡尙未有妥靈之所。以享爼豆之儀。臣伏未知聖意之攸在也。臣等竊伏念殿下。豈眞以縡之道德學問。爲不合祭于社也。抑以爲縡也。雖合於祭社。而姑且遲遲。以待夫公議之定然後許之。以重其禮焉。則殿下之意。至矣盡矣。雖然廷臣之奏。儒賢之論。遐邇韋布之請。輿儓賤隷之情。一如貫珠。已可見其大同共公之言。而其禮未嘗不爲重焉。則夫何更待於他日乎。臣等區區之見。則竊謂今日世道之不振。土風之漸渝者。亶由於此事之遲遲。而若思所以振作激勵之方。亦不在乎他求。而宜莫斯之爲急務也。蓋天眷我東。道學相傳。彬彬乎其盛矣。實由我聖朝右文重道。作成培植之效。而若究其所以樸棫之盛。治化之隆。可以追配于三古者。亦其道學諸臣。或出而論道於巖廊之上。或處而講學於山林之下。其淑人善世之力。昭不誣矣。夫道學之關係于世道者。若是其重且急焉。朝家之汲汲然褒尙崇奬。風勵激勸。廟祀院宇。碁布郡邑。絃誦相聞。代有其人者。非爲文具觀瞻而已。雖有道盛德備之士。世遠人亡。則其後生之薰陶法象者。猶未若乎耳染而目濡。親炙而面命。故先后創始於前。嗣君繼作於後。不以往哲之祠已多矣。而近賢之尊奉。不容或緩者。誠以風聲之邈聽。未若德義之近襲。亦其勢理之所固然矣。於戲。孝廟至痛在心。明大義於萬世。至今賴以宗祊延血食。志士願爲死者。伊誰之力歟。時則有若文正公臣宋時烈。贊襄倡卒之功。不啻砥柱洪瀾也。辛壬以後。爲君子者。眩於忠逆之界。爲小人者。肆於人獸之間。縡以眇然七尺之身。任斯道之重。外以明大義而定國是。內以繼絶學而存廉恥。斯文賴是而不墜。宗社賴是而復安。由此觀之。生于時烈之後。可繼時烈之業者。非縡而誰歟。凡今之世。衿紳濟濟者。何莫非縡遺風餘韻之所及歟。其馨聞未泯。典刑尙存。聖上若仍而表之。順而導之。特命建宇。賜以美號。豈特爲士子養廉恥興孝悌之勸也。於聖上端本勵俗之化。何啻若風草之偃而置郵之速哉。噫。自夫時烈之旣沒。道術中微。世莫有克追厥武者。若縡之淸明純粹之姿。仁恕樂豈之行。衛道經世之學。尊主庇民之功。有足以接。夫先正之統。而無所愧矣。因念縡急流勇退。優遊山澤。以居敬存養爲本。以眞知實踐爲要。讀書窮理則毫分縷析而的見大原。處事接物。則義精仁熟。而泛應曲當。知行如車輪之兩推。博約若金玉之有條。故根基深而門路正。本末該而體用備。及其年德俱邵。理事圓融。則眞積力久。剛健篤實。廓乎大公。光明灑落。粹然見於面而盎於背。其見諸容止辭氣之間者自然中禮。而動循法度。其發諸文章論議之際者。怡然順理。而不踰規矩。是以士林風動。絃歌日間。相與倡明正學。丕變習俗。諄諄善誘。講學罔倦。其推己及物。與人爲善之意。藹然可見。固與異乎長往。果忘獨善其身之士。而至其愛君憂國之誠。陶世範俗之志。尤眷眷惻怛。未嘗暫忘于中。身之隱矣。道之廢矣。寓諸空言。著書滿家。嘗取朱子語類。非一人所記。語多疊復。乃盡精力而抄節之。使學者易於看解。近思錄雖有四賢之訓。而所由則六經四書也。乃溯本蒐要。隨類編輯。名以近思尋源。使學者要知聖賢所傳之一致也。備述爲學之工程。而乃成檢身之錄。則卽是躬行之資也。參酌古禮之情文。而乃著四禮便覽。則亦爲牖民之用也。乃撰宙衡之書。以審處變之權。乃作尊攘之篇。以明春秋之義。其他記述。不可殫陳。而要皆發明先聖。嘉惠後學。其有裨乎世敎者。可勝道哉。嗚呼。以縡正大之學。經濟之志。得以展布其所蘊。則其事功之赫人耳目者。庶乎不下於先正。而固守東崗。皓首窮經。不以一字明訓。而博一代善治。惜乎。寥寥旣骨之後。幸彼聖上之殊知。寵贈至矣。哀榮備矣。其人則亡。而道始顯焉。吁。亦悲。夫顧彼龍仁之寒泉。卽縡衣冠之藏。而亦其所嘗藏修講學之處也。舊時隱几之室。絃誦之場。鞠爲茂草。雖行路過者。已不勝其蒼烟白露之感矣。況臣等秋陽江漢之思乎。竊欲築一畝之宮。以侑宵雅之三。粗伸虔奉之誠。俾作瞻依之所。而邦有濫禁。不敢擅便。謹援陶山之享文純公臣李滉。石潭之享文正公臣李珥故事。又此相率來籲。乞被渙恩焉。夫書院之設。朝家所以崇報大賢也。若其濫設之類。斷然不許。可也。至於大儒賢大節義之人。則何嘗在禁令中耶。如縡之道德學問。功存繼開者。通國之所共知也。固當百世崇享。未之或濫且泰焉。伏願殿下。深思斯道之重。特許臣等之請。使八域士庶。咸知大聖人一初之政。必先於崇德而尊賢。則斯文幸甚。士林幸甚。答曰。有疏具悉。當量處。爾等退修學業。
정조 3년
事變假注書張至顯書啓。臣敬奉聖批。更爲傳諭于吏曹參議金亮行所住處則以爲。情實已於前疏。仰暴靡遺。冀蒙聖慈之諒察矣。卽又伏奉批旨。不惟不準所辭。諭召愈益懇至。臣於是。益切惶隕。無以自措也。臣之病勢。苟不沈重。則何敢無所變動。自陷於違傲之罪耶。恩命之下。末由祗承。伏地震越。不知所達云矣。臣旣承偕來之命。姑爲仍留之意。敢此馳啓爲白臥乎事是良厼。詮次善啓向敎是事。
정조 3년
乙亥三月十四日辰時。上御誠正閣。都承旨入侍時。行都承旨洪國榮。記事官李兢淵金勉柱李信祜。以次進伏訖。國榮曰。夜間聖體。若何。上曰。一樣矣。上曰。江華留守。何日辭朝乎。國榮曰。十七日欲爲下直云矣。上曰。江都變通。將何爲之云乎。國榮曰。物力預爲區處然後。可以設施矣。上曰。統御使之兼水使何如耶。國榮曰。統制使亦兼水使矣。上曰。江留敎書善作矣。國榮曰。然矣。上曰。京外儒生。又請李縡書院。而此若許之。則將有紛紜之慮。是可悶矣。國榮曰。聖敎誠然矣。上命書京畿監司鄭昌聖。全羅監司鄭一祥。嶺外儒生金斗晶等疏批。上曰。王大妃殿進御一錢五分重人蔘。粟米飮調竹瀝薑汁一貼煎入。出榻敎上命退。諸臣以次出。
정조 3년
己亥三月十四日初更。上御誠正閣。坐直承旨入侍時。同副承旨徐有防。假注書徐鼎修。記事官金勉柱李信祜。以次進伏訖。上命有防。讀奏公事訖。命書傳敎曰。纔答爾疏。待爾造朝之期。史官書啓之來。其所巽讓。猶復如前。於是乎不能無缺望矣。爾之疾恙。前後章疏。予亦諒悉。而際此淸和。暫爲赴召。決無添損之理。則又何爲而去益邁邁。不少商量乎。予之必欲見爾者。實出於衷曲。爾何不諒至此。自顧誠淺。徒切歉忸。爾須體予至意。俟少間卽爲登途。莫負側席延佇之思事。使偕來史官。傳諭于吏曹參議金亮行處。期於偕來。又命書傳敎曰。以陵園木根事。官隷勘律。使之定成節目者。意在申明舊典。而欲除數汰之弊也。原節目旣命啓下。依前筵敎。令該曹嚴明知委。期有實效。且今番寒食時。各陵園所捉木根。小不下數百。株數旣夥然。而亦與續續摘奸被捉有異。則事當嚴加處分。然令甲新定。付之令前。抑足爲責後之一端。現告各陵官。一竝特爲勿問事。分付。又命書傳敎曰。多臺有闕。待開門政官牌招開政。命退。諸臣以次退出。
정조 3년
行都承旨洪國榮宿衛所直。行左承旨李義翊坐直。右承旨洪檢坐。左副承旨尹師國坐直。右副承旨金思穆坐。同副承旨徐有防坐。注書李兢淵藥院直一員未差。假注書徐鼎修仕直。事變假注書宋文述仕。
정조 3년
洪檢啓曰。禮曹判書蔡濟恭。除拜後過三日不爲出肅。依定式推考警責。仍卽牌招察任。何如。傳曰。允。
정조 3년
金思穆啓曰。大司憲徐有慶牌不進推考傳旨今方捧入。而今日朝講。兩司長官。當爲進參。大司憲徐有慶。更卽牌招。何如。傳曰。允。
정조 3년
傳于洪檢曰。朝講次對。同爲入侍。
정조 3년
傳于尹師國曰。左承旨入侍。
정조 3년
有政。吏批。判書鄭尙淳進。參判兪彦鎬在外。參議金亮行在外。左承旨尹師國進。啓曰。本曹郞官。今當差出。而擬望之人乏少。外任竝擬。何如。傳曰。允。以柳匡天爲掌令。金敍九爲持平。尹行元盧瑞國爲正言。鄭志儉爲應數。具善復爲判尹。金魯鎭爲左尹。徐浩修爲副提學。李徽之爲判義禁。李性源尹坊爲同義禁。兪彦鎬爲同成均。尹行修爲吏曹佐郞。申大權爲濟用判官。沈宗之爲軍資判官。徐命珪爲司饔主簿。李師濂爲宗簿主簿。康思賢爲禮賓參奉。
정조 3년
兵批。行判書李徽之進。參判李𡊠病。參議李謙煥入直進。參知洪樂彬病。右副承旨金思穆進。以金華鎭爲都摠管。兪彦鎬姜世晃爲副摠管。柳鎭恒爲內禁將。李健秀爲兼司僕將。金老衡爲武兼。李聖濂許湛爲部將。吳載熙爲宣傳官。副護軍柳仁喆李漢泰。司直洪樂性。
정조 3년
更曹口傳政事。兼知實錄事蔡濟恭。兼同知實錄事李性源金魯鎭。兼實錄修撰官李秉模。
정조 3년
李義翊。以宿衛所言啓曰。本所所管三軍門將校軍兵等。別試才時入格之類。單子書入之意。敢啓。傳曰。知道。
정조 3년
又以御營廳言啓曰。本廳軍色從事官鄭志儉。身病甚重。勢難察任。改差。何如。傳曰。允。
정조 3년
敎京畿監司鄭昌聖書。王若曰。國家重屛翰之臣。孰非難愼。甸服爲根本之地。尤宜簡掄。接三路疆界而處同冀州。兼兩都居留而職比郇伯。按卅六州郡。責大澄淸。奉四十陵園。任重巡審。念近歲藩臣之數易。才必須於責成。矧去秋穡事之卒痒。誰可仗於宣化。惟卿。本之文雅。濟以才猷。長銀臺柏府之官。自先朝已踐華顯。畀金吾京尹之職。而寡人欲試事功。立朝已卄九年。貳卿之揚歷殆遍。分憂亦三四邑。一面之委毗尙遲。方當藩臬之難人。政合盤錯之別器。玆授卿以京畿觀察使兼兵馬水軍節度使開城府留守江華府留守巡察使。卿其祗服寵命。勉思良圖。周千里止民之畿。凋瘵方亟。漢三輔按使之任。撫摩宜先。惟蘇殘祛瘼之規。宜踵乃叔之綜理。若賙飢恤窮之政。須體重宸之憂勞。自餘稟裁。厥有常典。於戲。予不多誥。卿其往欽。處王城咫尺之間。與內職而何別。追古人旬宣之義。視下民而如傷。故玆敎示。想宜知悉。副校理趙尙鎭製進
정조 3년
己亥三月十五日辰時。上御誠正閣。都承旨入侍時。行都承旨洪國榮。記事官李兢淵金勉柱李信祜。以次進伏訖。國榮曰。夜間聖體。若何。上曰。一樣矣。上曰。近來雨澤連仍。有益於農家乎。國榮曰。春耕後連得雨澤。似好矣。上曰。今日賓對。有何廟謨云乎。國榮曰。稟處事外。別無所聞矣。上曰。近來玉堂苟艱。館錄將爲之矣。國榮曰。雖以年次言之。今爲當次矣。上曰。吏曹停望事。頃亦發端。而不可不詢問處矣。國榮曰。不可不一番釐正矣。上命退。諸臣以次出。
정조 3년
己亥三月十五日初更。上御誠正閣。左承旨入侍時。行左承旨李義翊。假注書徐鼎修。記事官金勉柱鄭東浚。以次進伏訖。上命義翊。讀奏公事訖。命書傳敎曰。聖王之政。先敎而後刑。不敎而刑。是謂罔民。大抵敎莫大於五敎。五敎不敷。厥咎誰執。是以每聞法曹決係干綱常之罪。未嘗不怵然而懼者。所以懼五品之不遜也。然旣曰不孝不悌。則不可以未敷而不施典刑也。故如律而許裁。遇赦而不放矣。雖以近日獄之錄啓觀之。凡屬綱常之罪。不但式月斯生。幾乎。鎭日登聞。此尤予重增歉忸處。而亦豈非攸司不深量之一端乎。憲府卽風憲之地也。若有傷風憲之民。則事宜詳聞其犯之大小。罪之輕重。十分審愼。明白無疑然後。移法曹決罪。可也。萬有一以風聞途聽之說。但任一己之私。輕先勘斷。則名雖編配。生前無宥還之路。無罪者呼冤。足爲刊和。抑亦在不率敎之徒。未足爲懲勵之道。繼自今該曹。以此知悉。罪關綱常者。雖死罪以下。必也審閱。究覈其情實。明知斷無疑端然後。草記發配。以副予先敎後刑之意。此等罪名。三法司之中。猶於憲府。相續逮囚。豈其刑曹。京兆則不知。而獨彼憲府詳知而然乎。亦甚怪訝。今番被囚人。盤覈其實以聞。上曰。直閣入侍。賤臣承命出來與奎章閣直閣鄭志儉。偕入進伏。上曰。列聖御製編次。何以爲之乎。志儉曰。以無時任文衡。故尙未編次矣。上曰。雖前任文衡之人。似無不可編次之義矣。志儉曰。旣經文衡。則與時任似無異矣。命退。諸臣以次退出。
정조 3년
行都承旨洪國榮宿衛所直。行左承旨李義翊坐直。右承旨洪檢坐。左副承旨未差。右副承旨金思穆坐直。同副承旨李在學未肅拜。注書李兢淵藥院直一員未差。假注書徐鼎修仕直。事變假注書宋文述仕。
정조 3년
李義翊。以都摠府言啓曰。今日入直宣傳官武兼及有廳軍士中日習射。請出標信。傳曰。宿衛所草記。旣已下敎。今日中日。旣不設行。此亦置之。
정조 3년
又以宿衛所言啓曰。今日中日日次矣。本所所管入直部將守門將禁軍扈衛軍官。武藝別監及內外營入直軍兵等。待標信下。分送試所。而宿衛所建陽門西營三處入直軍兵。該營賞試才相値。無監試之人。故不得出送之意。敢啓。傳曰。標信祗受兼滯。衙門中巡相値。今日內中日。安徐。可也。
정조 3년
李在學啓曰。合辭方張之時。諫院無詣臺之員。事甚未安。除在外。傳旨未下外。未肅拜呈告人員。竝卽牌招。何如。傳曰。允。
정조 3년
李在學啓曰。堂錄斯速擧行事。命下矣。副提學徐浩修今日不爲出肅。事甚未安。卽爲牌招。何如。傳曰。允。
정조 3년
傳洪檢曰。諸承旨持公事入侍。
정조 3년
傳于李義翊曰。軍士房承旨入侍。
정조 3년
傳于李義翊曰。徐有防遞差傳敎先已書出。而李命勳遞差傳敎。從後書下。則何故。李命勳則出去於留門時。而徐有防則尙不出去。蹔時之間。至於更請標信之擧乎。一事再誤。復難含容。坐直承旨尹師國遞差。
정조 3년
傳于李義翊曰。左承旨右承旨牌招推移入直。
정조 3년
以備忘記。傳于李義翊曰。承旨房仍。同副爲戶房。
정조 3년
李在學。以戶曹言啓曰。文昭殿碑閣蠶壇碑閣淨業院碑閣進慕洞碑閣流霞亭。發遣本曹郞廳奉審。則蠶壇四面墻垣庫庫脫落。追慕洞碑閣南邊夫防草參張。墻垣前面夫防草伍張。女防草參張。瓦子柒張脫落。流霞亭大廳雨漏處貳庫。風遮草芚肆浮破傷。千慕堂雨漏處貳庫。萬懷堂雨漏處貳庫。四面墻垣瓦子庫庫脫落。以上修改處。分付營繕。卽速修改之意。敢啓。傳曰。知道。
정조 3년
李義翊。以宿衛所言啓曰。今番本所所管三軍門將校軍兵別試才時。柳葉箭邊三中一員。筒箇一部。弓子一張。邊二中一員。筒箇一部。貫一中一員。邊一中一員。片箭邊一中一員。各弓子一張。鳥銃貫一中邊二中一名。木五疋。邊三中二名。木各四疋。貫二中二名。木各三疋。貫一中邊一中十六名。邊二中四十二名。木各二疋。貫一中二十四名。邊一中一百七十三名。木各一疋。技藝超等一名。木四疋。上上二名。木各三疋。上中三十一名。木各二疋。上下二百九十四名。木各一疋。自本所分等施賞之意。敢啓。傳曰。知道。
정조 3년
事變假注書兪任柱書啓。臣敬奉聖批。馳往傳諭于京畿水原東北面萬義村戶曹參判宋德相所住處。則以爲。臣病勢添苦。日前冒上辭本。而疏未及達。聖上特遣近侍。敦召促行。臣伏地隕越。惟當劃卽起發。以盡不俟。駕屨之義。而目下症情。實難自强。敢以此狀。附達於史官回啓中。而跡涉違慢。誅譴是俟。不料聖慈。不惟不加之罪。又命近侍。傳諭前疏之批。而不徒辭旨懇惻。加以異眷。一幅天札。賁然下臨。勞問委曲。曉諭諄切。殆若家人父子間敎詔者然。臣奉讀未半。感淚交逬。不能自已也。臣之請由暫出。本非久計。偶因賤疾。不免遲徊。而耿耿寸忱。豈敢一日忘我殿下也哉。只是所感寒疾。間有減意。復因脫着失宜。轉輾添劇。聲啞鼻塞。尋常言語。亦未分曉。今若黽勉就途。則恩靈攸曁。雖或免顚躓中路。其若因仍增痛。宛轉旅次。則臣身狼狽。有不足言。而乃反仰貽聖明之憂念矣。此又臣所大懼也。臣今方多般調治。旬日之間。倘或少差。謹當以此月晦間。匍匐趨朝。以暴微悃。所降天札。臣宜具別幅奉對。而附上於史官之回。有所不敢當。於日間別有所仰圖者云矣。敢啓。傳曰。知道。
정조 3년
敎開城留守李鎭衡書。王若曰。賢才政急於歷試。責任最重於保釐。肆當沁州之解符。旋命崧京之仗節。惟卿。恬約素性。憂愛丹忱。玉川子之腹裏有文。身久寄於破屋。范淳夫之胸中無事。鼾或聞於法筵。鋒穎盡磨。雖持躬若粥粥。精神自蘊。及遇事則恢恢。粹然如玉其溫。托生涯於盃酒書卷。澹兮與物無競。淹蹤跡於白髮靑袍。斯人豈易得哉。結殊知於雷肆。國事可與共也。任獨賢於銀臺。惟其望實之俱隆。是以倚毗之冞切。際風雲之深契。亞卿班崇。仗鎖鑰之良材。摩尼山重。張益州之鎭撫數月。姑未究於績庸。趙晉陽之保障一方。適有變於官制。方惜旌節之行遄返。復値屛翰之任將掄。睠彼勝國遺都。實是陪京重鎭。若漢三輔之竝列。緩急可爲聲援。譬宋二京之分司。險阻亦足憑恃。大小供億之難繼。弊實多於繹騷。公私凋殘之莫蘇。政宜軫於振刷。顧此地正須管理。而今日可無移除。玆授卿以開城留守兼管理使。卿其祗服寵章。毋替隆寄。居畿甸無遠之地。責奚止於捍邦。以江都未展之才。譽可期於成績。自餘裁稟。厥有典常。於戲。起居每承於賓筵。卿庶無北望之戀。職任罔閒於藩臬。予則弛西顧之憂。故玆敎示。想宜知悉。應敎李度默製進。
정조 3년
己亥三月十六日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。夜間聖體。若何。上曰。一樣矣。上曰。今日中旬。將終日爲之耶。國榮曰。開坐後臣則卽當入來矣。上曰。鄭志儉入來乎。國榮曰。俄已入來矣。上曰。王大妃殿進御一錢五分重人蔘粟米飮調竹瀝薑汁一貼煎入。出榻敎上命退。諸臣以次出。
정조 3년
己亥三月十六日辰時。上御誠正閣。諸承旨持公事入侍時。行左承旨李義翊。右承旨洪檢。左副承旨尹師國。右副承旨金思穆。同副承旨徐有防。假注書徐鼎修。記事官金勉柱鄭東浚。以次進伏訖。上命義翊等。以次讀奏公事訖。命退。諸臣以次退出。
정조 3년
己亥三月十六日申時。上御誠正閣。軍士房承旨入侍時。行左承旨李義翊。假注書徐鼎修。記事官李信祜鄭東浚。以次進伏訖。上命義翊書宿衛所都摠府中日草記批答。上曰。直閣鄭志儉入侍。出榻敎賤臣承命出來。與奎章閣直閣鄭志儉偕入進伏。上曰。列聖御製編次。然後可以開刊。則編次之役。不可不趁卽擧行。後日筵稟。變通。可也。命退。諸臣以次退出。
정조 3년
己亥三月十六日二更。上御誠正閣。同副承旨入侍時。同副承旨徐有防。假注書徐鼎修。記事官李信祜鄭東浚。以次進伏訖。上命有防書傳敎曰。若以合啓不以爲文具。則無情勢之臺諫。何必故爲待牌入來乎。況合啓不待牌。古例則然。尤焉可若是乎。該房雖已處分。臺臣亦難免其責。獻納李命勳遞差。雖以金敍九事言之。臺臣去就。所關不輕。則旣詣臺矣。雖至門限。留待諫臺之入。可也。而申後卽出。又請入來。此承牌詣臺乎。循例詣臺乎。事未前聞。有損臺體。持平金敍九一體遞差。又命書傳敎曰。諫臺之漏下到闕。大違重合啓不俟駕之義。此則自是臺臣失着。而至若該房。則諫臺牌招之啓。旣下於日未暮之時。則何不於門限前催促。而設令門限雖迫。又何不暫待其去來。輕先放鑰乎。且有憲臺之同入者。則留門啓辭中。只擧諫臺。不言憲臺。到今始乃更請憲臺同入。事事錯謬。所失非細。同副承旨徐有防遞差。旣在伴直。不能致察。此於微事。自上亦皆替勞。揆以體例。不可無警。坐直承旨尹師國。從重推考。上曰。右副承旨金思穆牌招入直。出榻敎命書傳敎曰。行副司直李在學。承旨除授。上曰。新除授承旨牌招察任。出榻敎命退。諸臣以次退出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨洪檢坐。右副承旨金思穆坐。同副承旨李在學坐直。注書李兢淵藥院直一員未差。假注書徐鼎修仕直。事變假注書宋文述仕。
정조 3년
金思穆啓曰。大司憲徐有慶呈辭。執義兪彦鏶。掌令金鍾厚在外。掌令柳匡天未肅拜。持平二員未差。今日以監察茶時之意。敢啓。傳曰。知道。
정조 3년
傳于洪檢曰。江華留守京畿監司入侍。
정조 3년
傳于洪檢曰。右承旨入侍。
정조 3년
傳于金思穆曰。同副承旨與前京畿監司入侍。
정조 3년
傳于洪檢曰。政官牌招開政。
정조 3년
有政。吏批。判書鄭尙淳進。參判兪彦鎬。參議金亮行在外。行左承旨鄭民始進。啓曰。臺諫多窠。今當差出。而擬望之人乏少。外任竝擬。何如。傳曰。允。以李恒祚爲司諫。以呂萬永朴聖泰爲持平。以李坪爲獻納。以李泰永爲校理。以尹㬘爲監察。
정조 3년
兵批。判書李徽之病。參判李𡊠病。參議李謙煥入直進。參知洪樂彬病。同副承旨李在學進。副司直林鼎遠尹師國徐有防李命勳金敍九單付。
정조 3년
傳于洪檢曰。昨日筵中。旣有早爲來待校正之敎。而今日過午。尙不入來。新進怠慢之習可駭。奎章閣待敎徐龍輔罷職。
정조 3년
李在學。以兵曹言啓曰。新除授慶尙左水使李仁秀呈狀內。恩除之下。卽當赴任之不暇。而老父年迫七旬。病甚危篤。轉側須人。人子情理。勢難離捨赴任云。老父病勢旣如是沈重。則不可强令赴任。且閫任亦雖久曠。今姑改差。何如。傳曰。允。
정조 3년
傳于李在學曰。江華中軍。內禁將。慶尙左水使。口傳差出。
정조 3년
兵曹口傳政事。以許任爲江華中軍。以李策爲慶尙左水使。以白東毅爲內禁將。
정조 3년
李在學。以成均館官員。以大司成言啓曰。昨年八月庭試前一日。食堂額數勿拘事。草記允下時。以凡科時食堂日限。則更爲磨鍊。添入條件事。竝爲蒙允矣。增廣別試庭試及凡節製時。食堂生進額數。勿拘日限磨鍊。原節目中。添書以入之意。敢啓。傳曰。知道。
정조 3년
李在學。以義禁府啓曰。京畿前監司鄭一祥狀啓據刑曹粘目內。出身李鎭忠。移本府處之事。允下矣。李鎭忠時在京畿長湍地云。依例發遣府羅將拿來。何如。傳曰。允。
정조 3년
事變假注書張至顯書啓。臣敬奉聖諭。更爲傳諭于吏曹參議金亮行所住處。則以爲。臣於日昨史官書啓中。略陳病重不得登程之由。方欲更以一疏。仰暴微懇矣。卽又伏奉聖諭。辭旨懇惻。敦勉益勤。誠不勝悶迫之至。恩召荐下。而一向撕捱。揆以分義。萬萬惶悚。臣之病情。若有一分差減之勢。則豈不思擔曳至京。以竢進退耶。從當以文字冒達云矣。臣旣承偕來之命。姑爲仍留之意。敢此馳啓爲白臥乎事是良厼。詮次善啓向敎是事。
정조 3년
己亥三月十七月辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。昨夜坐直承旨不察。大矣。詣臺臺臣之徑先出送。固已失着。而遞差承旨之更請留門。亦爲可怪矣。國榮曰。昨夜之不察。果大矣。上命書傳敎曰。行副司直鄭民始承旨除授。上曰。新除授承旨牌招。國榮曰。河恩君喪行時。作弊沿路。傳說狼藉。雖以畿伯狀啓觀之。濫騎之弊。他道亦可推知。令各該道臣査啓。似好矣。上曰。當下敎矣。上曰。臺諫雖許以風聞。而爽實之臺臣。不可無罪矣。國榮曰。旣許風聞。則雖有爽實之事。恐不可自上處分矣。上曰。然矣。仍命退。諸臣以次出。
정조 3년
己亥三月十七日辰時。上御熙政堂。江華留守京畿監司入侍時。江華留守洪樂純。京畿監司鄭昌聖。左副承旨洪檢。假注書徐鼎修。記事官李信祜鄭東浚。以次進伏訖。上曰。江華留守進前。樂純進前俯伏。上曰。居留之任。本自不輕。況今統禦營設施之初。措置方略。尤當十分商審。然後可無日後之弊矣。今幸付畀得人。江都之事。予實無憂矣。樂純曰。殿下不知臣愚魯。畀之以此任。臣日夕憂懼。實無可以仰答付畀之恩。而第當竭其心力而爲之矣。上曰。設施形便。卿當親審。然後更爲陳稟乎。樂純曰。措置之方。有難遙度。臣當下去看審後。量其設置之便否。物力之多寡。而更爲仰達矣。上曰。看審後更爲陳達。好矣。樂純曰。統禦營旣已移設。則事面與前較重。且多有經紀設施之事。其所責成。專在中軍之得人。臣意以有履歷解事務者。各別自望擇差。好矣。時任中軍李輯。改差。何如。上曰。依爲之。李輯移付京職。可也。出擧條上曰。畿伯進前。昌聖進前俯伏。上曰。畿甸之內。連屬歉荒。公私淍瘵。此時旬宣之職。其爲責任。尤爲不輕。卿其勉旃爲之。無負予付畀之意。可也。昌聖曰。臣素乏才具。猥叨重任。左右循省。實無可以仰答之道。而第當竭力爲之。圖報萬一矣。命樂純昌聖先退。命檢書召對傳敎曰。召對爲之。命退。諸臣以次退出。
정조 3년
己亥三月十七日辰時。上御熙政堂。召對入侍時。參贊官金思穆。侍讀官李度默。檢討官金履禧。假注書徐鼎修。記事官李信祜鄭東浚。以次進伏訖。度默進講近思錄。讀自濂溪先生曰聖希天。止不失於令名。履禧讀自聖人之道入自耳。止文辭而已者陋矣。度默曰。聖希天賢希聖士希賢三希字。乃指學者工夫而言也。蓋此篇總論爲學之要。而爲學之要。必尊德性道問學。明乎道之體段。而知所指歸。然後斯可以着乎用力。向前做去。而爲實地之工矣。故世之所望。賢者之事也。賢之所望。聖人事也。聖人之所望卽天也。若爲學而無所指的無所期望。則此不過爲釋氏參禪入寂之學。而究其畢竟歸趣。倥侗然無所得矣。濂溪先生。特以此三希字拈出。而詔示後學之意。於此槪可見矣。今我殿下。以天縱之姿。懋日新之學。必以上天之於穆不已。行健不息。爲準則焉。則帝堯則天之大。文王配天之德。恐不必專美於前。而亦庶幾復見於今矣。伏願殿下留神焉。履禧曰。上番所達之言。誠好矣。大抵爲學之工。必有所指歸。然後可以下手着工。如行者之有路。射者之有的。畢竟造詣之遠近。雖在工夫之淺深。而希聖希天。自是次第事也。孟子曰。舜何人。余何人。有爲者亦若是矣。伏願聖上體念焉。上曰。所陳俱好矣。命思穆書李鎭忠傳敎曰。以李鎭忠事畿伯狀啓觀之。此外又有此等之弊。難保其必無。令各該道臣査覈以聞事。分付。命退。諸臣以次退出。
정조 3년
己亥三月十七日巳時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。近來則久爲休息。民始曰。然矣。上曰。昨夜承旨事。豈不可駭。而臺諫亦豈成說乎。民始曰。臺臣所失尤大矣。上曰。完伯以病陳疏故許解矣。民始曰。多年南土。病勢不輕。蒙此恩遞私計幸甚矣。上命書公事判付。仍命退。諸臣以次出。
정조 3년
己亥三月十七日未時。上御誠正閣。同副承旨與前京畿監司入侍時。前京畿監司鄭一祥。同副承旨李在學。假注書徐鼎修。記事官李信祜鄭東浚。以次進伏訖。上曰。前畿伯進前。一祥進前俯伏。上曰。巡路所見民情。何如。一祥曰。前年年事。雖未免凶。而民情則姑無捐瘠流離之患矣。上曰。如有民邑弊瘼之可言者。一一陳達。可也。一祥曰。臣奉審各陵。而竊有區區所見。今雖移職。敢此仰達矣。陵上石物及樑上等塗灰。皆不如式。旋卽剝落。丁字閣以下雨漏處。不善改瓦。或有樑椽之腐傷者。實爲可悶。一番修改。經費之濫下。各邑之進排。爲弊不一其端。此猶細事。而莫重之處。頻數修築。極涉未安。今後則修改後。定其年限。限內有頉。則當該官員及員役工匠從輕重勘罪事。定式申飭。則或可有效。而至於木根。畏憚摘奸。惟以掘拔爲事。傷毁土脈。已極寒心。而竝不無因此沙汰之慮。合有別般禁飭之道。竝下詢大臣而稟處。恐似爲宜矣。上曰。所奏甚是。以此意出擧條下該曹。後日次對時。稟處。可也。出擧條一祥曰。仁川府有行宮內庫。而庫已頹毁。疋緞等物種。移置官庫。亦至年久。文績見無可考者。而此非遺漏棄置之事。一番點閱後。沁都內庫曝曬時。一體擧行似宜。故敢達矣。上曰。依爲之。以此定式施行。可也。一祥曰。廣州上道七面。有司饔院柴場。而自分院稱以近處居民之必爲犯斫。計其鼎竈之數。勒定米豆。恣意濫徵。未知始於何年。而以此民不支堪。臣之待罪廣州時。民人齊訴矣。今臣巡路。遮道稱冤。係是科外斂民之弊。似宜有査實革罷之道。故敢達矣。上曰。令時道臣。另加査實狀聞。待啓下。令該院劃卽革罷。可也。出擧條一祥曰。向日陵幸時。以各邑進排弊端。有所下敎。而其時則勢未及變通。故未敢仰達矣。退考各邑進排謄錄及儲置會減成冊。則進排果有不緊色目。儲置亦多因緣濫下。自備局釐正節目。使之遵依擧行似宜。故敢達矣。上曰。以此意出擧條。令廟堂往復道臣。劃一定式。仍卽頒示。依此遵行之地。可也。出擧條命一祥先退。上曰。右承旨入侍。行右承旨李義翊進伏。上命義翊在學讀奏公事。在學曰。照律文書。事體甚重。而今此憲府啓目。不以原狀啓。粘連已違格式。且尾紙甚少。無可踏啓字處。事涉疎忽。不可無警。修啓諸臺竝推考。啓目使之更爲修正以入。何如。上曰。依爲之。出擧條以武藝別監金尙謙令攸司科治手本。命書傳敎曰。紀律所在。逃避已極駭然。況逃竄之罪乎。令訓將習操日回示。參酌嚴棍。以爲懲礪之地事。分付。命退。諸臣以次退出。
정조 3년
行都承旨洪國榮宿衛所直。行左承旨鄭民始齋宿。行右承旨李義翊齋宿。左副承旨洪檢齋宿。右副承旨金思穆齋直。同副承旨李在學齋直。注書李兢淵藥院直一員未差。假注書徐鼎修齋直。事變假注書宋文述仕。
정조 3년
鄭民始啓曰。皇朝三皇忌辰日望拜禮。前期一日以稟事。曾有先朝受敎矣。今十九日毅宗皇帝忌辰日。親行望拜禮。何以爲之。敢稟。傳曰。敬依。
정조 3년
傳于李義翊曰。御營大將入侍。
정조 3년
傳于李義翊曰。明日出宮。以協陽門爲之。
정조 3년
傳于李義翊曰。江華中軍使之當日辭朝。
정조 3년
傳于李義翊曰。明日次對。京畿新舊監司前統制使同爲入侍。
정조 3년
金思穆啓曰。明日望拜禮時。九卿當爲淸齋進參。禮曹判書蔡濟恭疏批已下。卽爲牌招。何如。傳曰。允。
정조 3년
李在學啓曰。明日次對。兩司長官當爲進參。大司憲徐有慶。待開門牌招。何如。傳曰。允。
정조 3년
禮曹判書蔡濟恭疏曰。伏以。臣本以鹵劣。上誤天鑑。兩朝恩遇。逈出前古。九卿崇班。幾盡敡歷。臨淵履氷。未足喩其夙夜兢惶之情也。嚮於待罪京兆之日。以妖巫之未盡搜逐。論思之地。譴責峻發。噫。巫女之不得容接於五部之內。續典昭載。淵乎微哉。先王立法之意也。爲法府之臣者。雖在平日。固當奉行之惟謹。況自再昨年以來。此類之劓殄滅之。無俾易種。實是王法之所不容已者。而乃以我聖上天地容物之量。不過逐出而止而已。其在臣子之心。痛恨忿嫉。何嘗一日弛于中也。臣之董飭郞官。約束吏隷。隨聞捕捉。隨捉嚴杖。俾不得偃息京師者。半年之間。殆不可勝數。而驅去復還。有若饑蠅詗察之地。眞所謂應接不暇。畢竟現發。其數夥然。究厥所由。罔非如臣憒憒尸素者。威不能戢。禁不能止。有以致此。論以王政。合被重誅。而聖度天大。罰止例罷。銜恩畏威。無地自容。杜門郊墅。念絶榮塗。曾未兩月。恩敍特降。宗伯之除。史局之命。荐疊於數日之間。叩謝天陛。誠禮卽然。自念愆尤。無面周行。噫。金樻纂修。雖愧匪才。一縷未泯之前。區區自效。惟在於此。臣不敢爲辭遜之計。而餘外職名。決非負罪賤臣所可叨冒者。玆敢疾聲仰籲於天地父母之前。伏乞聖慈。俯賜矜察。亟遞臣職。仍命選部。勿以臣名檢擬政紙。俾得以漸謀歸休。千萬血祝。臣無任屛營祈懇之至。謹昧死以聞。答曰。省疏具悉。卿其勿辭行公。
정조 3년
己亥三月十八日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。昨日徐龍輔之不卽待令。豈不怠慢乎。國榮曰。似是緩不及事矣。豈敢怠慢而然乎。上曰。江華中軍許任。爲人。何如。國榮曰。爲人可任事矣。上曰。當此設施之日。中軍得人。然後可爲矣。上曰。王大妃殿進御一錢五分重人蔘粟米飮。調竹瀝薑汁一貼煎入。出榻敎上命退。諸臣以次出。
정조 3년
己亥三月十八日未時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書傳敎曰。再明日次對。進定於明日。又命書傳敎曰。明日出宮時。副輦置之。近以中旬軍兵勞苦。槍劍軍亦爲安徐事。分付。又命書禮曹判書蔡濟恭疏批。上曰。明日望拜禮時服色。以無揚黑團領分付乎。民始曰。以此分付矣。民始曰。明日時刻。依前以辰時磨鍊乎。上曰。唯。仍命退。諸臣以次出。
정조 3년
己亥三月十八日酉時。上御熙政堂。御營大將入侍時。御營大將李敬懋。同副承旨李在學。假注書徐鼎修。記事官李信祜鄭東浚。以次進伏訖。上曰。今番將任之特畀於卿。予意有在。卿其勉旃。無負予委畀之意。可也。敬懋曰。臣百無一能。而過蒙拔擢之恩。至於此任。臣感激悚恧。不知所達矣。上曰。卿新自統營來。本營弊瘼。必詳知。如有可奏之事。一一陳達。可也。敬懋曰。統營弊瘼。不一而足。有不敢枚擧仰陳。而以其中大段爲弊者言之。本營將士支放之資。專恃於三南穀物。而穀總元數。年年耗縮。今不備二萬石。則雖全數運致於營中。猶違經營之不足。而且嶺沿爲邑外。至於湖西湖南。以道路之險遠。實爲運致之勢。故不得已有近年錢換立本之事。而大體本營之日漸淍殘。職由於此。此實爲一營鉅弊矣。上曰。錢換立本之際。必多民弊矣。敬懋曰。兩湖穀物。皆爲作錢。而仍以貿穀於嶺沿各處。故其間不無民弊矣。上曰。錢換立本。非但名色之不正。且嶺民之偏受其弊。亦可悶矣。今使兩湖沿海諸邑。各運其穀於統營。則營中經費。庶免不足。而嶺沿民人。亦可無偏苦之患否。敬懋曰。如此。則似好矣。上曰。統穀元數。何爲而漸至減縮乎。敬懋曰。非但近來凶歉之頻仍。雖不董力捧納。故每年未捧之數。常不下十之八九。且當發賣作錢之時。各邑必以減價爲主。故年年耗縮。而今至於不成貌樣矣。上曰。前統制使。每以漁箭事狀啓。而其弊果。何如。敬懋曰。統營軍民之爲業資生。專在於漁鹽等利。而一自移屬均廳之後。旣失此利。故軍民輩無所聊賴。而公私之淍殘。亦由於此矣。上曰。漁鹽稅之納於均廳之數。合爲幾何。敬懋曰。合爲一萬四千四百餘兩。而具善行爲統帥時。請得一萬兩。還屬於本營矣。上曰。一萬兩。自漁鹽稅中劃給乎。抑以某樣錢別般劃給乎。敬懋曰。一萬兩以結錢劃給矣。上曰。一萬四千餘兩。皆是漁稅所出乎。竝其鹽藿等稅之所出而然乎。敬懋曰。四千餘兩。卽漁稅所出。而一萬兩。鹽藿等稅矣。上曰。漁箭稅所出。若是不多。則統營之必欲請得。何也。敬懋曰。漁箭之曾屬統營時。則一年稅入。殆過四五萬兩矣。一屬均廳之後。自然減縮。而今至四千餘兩矣。上曰。今以漁箭依所請還給。則統營可以復舊乎。敬懋曰。若得漁箭。則公私物力可以復舊矣。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐直。左副承旨洪檢坐。右副承旨金思穆坐。同副承旨李在學坐直。注書李兢淵藥院直一員未差。假注書徐鼎修仕直。事變假注書宋文述仕。
정조 3년
大駕詣春塘臺。入幕次後。政院玉堂藥房口傳問安。答曰。知道。
정조 3년
李義翊。以都摠府言啓曰。今日入直宣傳官武兼及有廳軍士。當爲中日習射。而親臨望拜禮相値。不得爲之之意。敢啓。傳曰。知道。
정조 3년
傳于李義翊曰。大臣備局堂上引見。
정조 3년
鄭民始啓曰。實錄廳持去乙丑年日記合十四卷。先爲還來之意。敢啓。傳曰。知道。
정조 3년
鄭民始啓曰。今三月二十一日。錄都目政事爲之之意。敢啓。傳曰。知道。
정조 3년
副提學徐浩修疏曰。伏以。臣頃蒙聖恩。獲遞銓任。隨分調病。感戴方切。玉署新命。忽下於此際矣。念臣匪才魯識。謬通淸選。年前副急之出。猶多濫吹之懼。今何敢諉以宿趼。若固有之。伏況今番副學之差出。專爲館錄之主圈。則必其名論素著。鑑別克明。使經幄有登瀛之美。人材無遺珠之歎。然後始可以上答聖簡。下副物情。夫以臣之鈍滯愚迷。雖於銓部之尋常排擬。亦不免摸東撈西。觸處生疣。則今乃畀之以詞翰之選。責之以愼簡之重者。奚啻强僬僥以千匀之擔。而不虞其顚跌哉。雖然此特以私分之不敢當者言之也。臣於公格。別有所難安之端。玉署之任。必以圈錄爲重。故自古以特旨除拜者。例皆不得行公。雖或行公。亦不敢參涉於圈錄者。館規則然也。臣之初除館職。旣出先朝特旨。則以下僚而隨參圈坐。猶且不敢。矧可自處以長官。晏然蹲據於主圈之地乎。臣之一身廉隅。固不足恤。而竊恐三百年館規。由臣而墜壞無餘也。噫。臣家之偏荷洪私。與天無極。殫竭圖報。惟在於夷險之不擇。夫豈有一毫占便之計。而至於公格之必當遵守。私分之必致僨誤者。亦不宜徒懷嚴畏。有除輒膺。重自陷於喪己病公之科。玆敢披瀝衷懇。仰瀆宸嚴。伏乞聖明。曲垂諒察。亟遞臣新授職名。俾圈事無滯。私義得伸。千萬至禱。臣方乞解。固不敢以見職自居。而第念今日三司之所請討。卽國人之所共誅也。臣雖職非三司。亦未有不可言之義。況一日在其職者乎。臣聞三綱五常。天理民彝之大節。而治道之本根也。故古之聖王。豈無好生之德。而一有罪惡之關於是者。惟恐其五庸之或輕。蓋懲於此則不作於彼。戒於先則不繼於後。俾天下之𢥠然知惡之不可爲。罪之不可逭者。乃所以爲生之之道。而正直輔翼之化。於是乎在矣。凡今合辭中諸賊之罪。決不可一刻假息於覆載之間。不但臣等之言。以殿下聰明聖智。固已照燭無遺。而上下相持。玩歲愒日。使夫沫血之大義。殆同塞責之空言。奉天之誅討。徒作應文之故紙。此固臣等之誠意淺薄。不足以感回天聽。而臣愚死罪。竊謂殿下亦有以導之也。寧不大可憂哉。楊萬里之言曰。議獄者求其入中之出。緩死者求其死中之生。而至於元惡大奸。不在是典。故四凶無議法。少正卯無緩理。此正千古治逆之一大公案。敢爲聖主誦之。伏願殿下。留神察納焉。答曰。省疏具悉。卿其勿辭行公。
정조 3년
吏曹參議金亮行疏曰。伏以。臣荐承嚴召。不勝惶蹙。猥陳血懇。仰冀聖察。及奉回批。不允所辭。申下別諭。絲綸懇至。若慈父之詔迷子。撫躬揆分。何以得此。伏地莊誦。感涕自零。狗馬賤疾。屢煩章疏。而自同例讓。實情莫暴。私心悶鬱。寢食難安。乃蒙聖慈曲垂愍念。旣以予亦諒悉爲敎。又使俟間登途。體下之仁。於是爲至。感激之極。將何以圖報。臣之所患泄痢。猶屬一時之疾。或可止減。而至於痰癖攣縮之證。積年癃痼。少有行動。輒致顚仆。夫豈有出入闕庭。登降殿陛之望。而感恩畏義。亦有不敢一向退伏者。賴天之靈。若得少間。而擔曳作行。進伏京輦。更暴情私。冀蒙許歸之恩。則庶可以少伸臣子之常分。臣之至願。惟在於此。第念史官相守。已至旬望。臣於病中。尤增悶迫。伏乞聖明。亟命收還。仍遞臣職名。容臣安意調攝。以爲觀勢前進之地。千萬幸甚。答曰。省疏具悉爾懇。昨於史官狀啓。聞爾欲上疏章。冀爾庶幾有幡然之思。懸懸不置于中。見爾疏語。以觀勢登程爲言。慰滿曷喩。君臣之間。貴相務實。史官姑令上來。以便爾意。爾其安心。益加善攝。俟少間卽爲造朝。是予區區之望也。
정조 3년
己亥三月十九日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。侍衛已整齊乎。國榮曰。皆已待令矣。上曰。統營漁箭事。不可不一番消詳。故今日次對。前統制使及前前統制使。使之入侍。而議論不一。未知何以則好也。國榮曰。臣亦於此事。未有的見矣。上曰。庶類事。大司成以不得序齒之意。旣已草記允下。今則不可不自朝廷處分。而事甚難處矣。國榮曰。此不可輕易爲之。博詢諸臣。收議山林。似好矣。上曰。卿言好矣。上命退。諸臣以次出。
정조 3년
己亥三月十九日辰時。上詣北苑。皇壇望拜禮入侍時。行都承旨洪國榮。行左承鄭民始。行右承旨李義翊。左副承旨洪檢。右副承旨金思穆。同副承旨李在學。記事官李兢淵。假注書徐鼎修。記事官李信祜鄭東浚。以次侍立訖。上具翼善冠袞龍袍。乘輿出協陽門。詣北苑降輿入小次。改具翼善冠黑圓領袍。出小次。仍詣望拜位北向立。左通禮啓請四拜。上四拜。左通禮啓請跪。上跪。司香進香案前跪。三上香訖。上俯伏興四拜。還詣小次。改具翼善冠袞龍袍。出小次。乘輿由協陽門還內。諸臣以次退出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨洪檢坐。右副承旨金思穆坐直。同副承旨李在學坐。注書李兢淵藥院直一員未差。假注書徐鼎修仕直。事變假注書宋文述仕。
정조 3년
金思穆啓曰。大司憲徐有慶呈辭。執義兪彦鏶。掌令金鍾厚在外柳匡天。持平朴聖泰未肅拜。持平一員未差。今日以監察茶時之意。敢啓。傳曰。知道。
정조 3년
鄭民始啓曰。副提學徐浩修疏批已下。卽爲牌招。以爲擧行館錄之地。何如。傳曰。允。
정조 3년
以備忘記傳于李在學曰。慈殿宮內入次。木七同。錢文四百貫入之。
정조 3년
傳于洪檢曰。諸承旨持公事入侍。
정조 3년
傳于洪檢曰。刑曹參議留待。
정조 3년
傳于李在學曰。開城留守入侍。
정조 3년
傳于李在學曰。開城留守使之明日入來。
정조 3년
洪檢。以司饔院官員。以監膳提調意啓曰。葦魚所監捉官所報內。數日大風連吹。不得捉魚。今日所封。只爲十五級。極甚惶恐事。報來。而莫重進上。如是零星。臣亦惶恐待罪之意。敢啓。傳曰。勿待罪。
정조 3년
李義翊。以訓鍊都監言啓曰。本局從事官李禾身病甚重。勢難察任。把摠金致晙受由下鄕。病勢甚重。還現無期。竝改差。何如。傳曰。允。
정조 3년
鄭民始。以成均館官員。以同知館事意啓曰。陞補一年十二抄。逐朔設行。而有過限之慮。則當月念間。以限內不得爲之草記事。曾已定式矣。大司成李義弼方在呈告中。限內不得設行。令政院稟旨擧行。何如。傳曰。大司成許遞。明日政。以在京無故人差出。其令限內擧行。
정조 3년
金思穆。以兵曹言啓曰。元內吹及兼內吹今春等習角賞格。依啓下單子。木綿一同二十五匹。分等施賞之意。敢啓。傳曰。知道。
정조 3년
金思穆。以兵曹言啓曰。今三月二十一日武臣賓廳講書日次。而祿都目政事相値。不得爲之之意。敢啓。傳曰。知道。
정조 3년
金思穆。以訓鍊都監言啓曰。本營兼內吹。今春等習角賞格。依啓下單子。木綿三十七疋。分等施賞之意。敢啓。傳曰。知道。
정조 3년
金思穆。以御營廳言啓曰。本廳兼內吹今春等習角賞格。依啓下單子。木綿三十六疋。分等施賞之意。敢啓。傳曰。知道。
정조 3년
戶曹參判宋德相疏曰。伏以。日昨史官傳批手札。兼下勞問。軫念旣懇且摯。噫寶墨爛然。蓬蓽生輝。恩出分外。榮溢例表。如臣無似。何以獲此。惶感之極。罔知攸措。顧臣疾病添苦。旣不能竭蹶趨命。別幅仰對。亦因親寫無路。久稽日字。尤切兢惶。誅譴是俟。而縣道封進。有所不敢。謹使家僮。傳付姪子參議臣煥億。竝以短章。直呈喉院。猥越之罪。益無所逃。臣無任感激屛營之至。答曰。省疏具悉卿懇。卿之所上疏本別幅。竝以領悉。還朝在近。良用欣慰。卿疏旣非從縣道來者。故批答令卿姪傳之耳。
정조 3년
己亥三月二十日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。夜間聖體。若何。上曰。一樣矣。上曰。金亮行疏中。旣以觀勢登程爲定。偕來史官。姑令還來無妨耶。國榮曰。其在便其意之道。卽還偕來史官。似好矣。上曰。戶參何當上來云乎。國榮曰。聞宋煥億之言。晦間當上來云矣。上曰。呂善永所懷。昨命改書以入。而所謂改書者。又復如前。殊可駭也。國榮曰。事係重大。故不敢改之矣。上曰。近來臺諫如此。誠可悶矣。國榮曰。大司成有實恙云。合有變通之道矣。上曰。勢將許遞矣。上曰。王大妃殿進御一錢五分重人蔘粟米飮。調竹瀝薑汁一貼煎入。出榻敎上命退。諸臣以次出。
정조 3년
己亥三月二十日辰時。上御誠正閣。諸承旨持公事入侍時。行左承旨鄭民始。行右承旨李義翊。左副承旨洪檢。右副承旨金思穆。同副承旨李在學。假注書徐鼎修。記事官李信祜鄭東浚。以次進伏訖。民始等輪次讀奏公事。上命書傳敎曰。京畿監司加分啓本。洪忠監司移轉狀啓。皆令草記稟處事。分付備局。又命書祭酒宋德相上疏批答訖。上曰。刑曹參議入侍。出榻敎賤臣承命出來。與刑曹參議宋煥億偕入進伏。上曰。儒賢上疏。旣不以縣道封上。故批答亦不必遣史官傳之。而今亦付爾。爾其親傳。可也。命退。諸臣以次退出。
정조 3년
己亥三月二十日未時。上御誠正閣。開城留守入侍時。行左承旨鄭民始。記事官李兢淵李信祜鄭東浚。開城留守李鎭衡。以次進伏訖。上曰。松留移職。何如。鎭衡曰。聖恩至此。惶感之極。不知所達矣。上曰。江都麥事。何如。鎭衡曰。兩麥皆茁茂。豐登可必矣。上曰。何當辭朝乎。鎭衡曰。二十四日將辭陛矣。上曰。江都莅任雖未久。有何設施乎。鎭衡曰。爲日不多。別無仰達者矣。上曰。江都。何如。鎭衡曰。江都實是國家之晉陽。而所急者卽積穀也。一境之內。田畓不過三千結。而京人幾盡有之。居民殆無寸土矣。上曰。若自朝家給價買取。使民耕食。則自當積穀矣。民始曰。若然則似好矣。上曰。築城事。何如。鎭衡曰。年年築城。而先築者。又年年頹圮。徒費物力。誠可悶矣。上曰。何以則好耶。鎭衡曰。城堞易圮處則爲木柵。似好矣。上曰。軍丁幾何。鎭衡曰。一萬六千餘名矣。上曰。以統營之大處。大戰船不過八隻。八隻所容。亦不過三千軍兵。則江都軍兵不必加充矣。上曰。自湖南有年年作穀者。以此買畓。以爲屯田則好耶。鎭衡曰。屯田事。古人亦多議論矣。上曰。江都有何弊瘼乎。鎭衡曰。軍丁之難充。爲大弊矣。上曰。旗幟等物。何如。鎭衡曰。雖不如三軍門。不下於守摠兩營矣。上曰。江都之兼統禦。居民以爲如何。鎭衡曰。民皆樂之云矣。上命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨洪檢坐直。右副承旨金思穆坐。同副承旨李在學坐直注書李兢淵藥院直。一員未差。假注書徐鼎修仕直。事變假注書宋文述仕。
정조 3년
金思穆啓曰。憲府連日監察茶時。事甚未安。除在外外。未肅拜人員。竝卽牌招。何如。傳曰。允。
정조 3년
金思穆啓曰。大司憲徐有慶陳疏入啓。執義兪彦鏶在外。掌令金鍾厚在外。掌令柳匡天牌不進。持平朴聖泰陳疏入啓。一員未差。今日以監察茶時之意。敢啓。傳曰。知道。
정조 3년
鄭民始啓曰。館錄命下之後。副提學徐浩修昨日違召。今日又不出肅。事甚未安。卽爲牌招。何如。傳曰。允。
정조 3년
傳于鄭民始曰。左議政入侍事。遣史官傳諭。
정조 3년
李在學。以吏曹言啓曰。新除授順陵參奉朱遠赫。長陵參奉尹休文。俱以鄕薦。除拜已過日限。終不上來。故移關本道。屢度催促。而以其身病。連呈辭單。萬無起動作行之勢云。陵寢重地許久曠官。事甚未安。竝姑改差。何如。傳曰。允。
정조 3년
李在學。以吏曹言啓曰。兵曹佐郞徐有成。受由過限未上來。依例改差。何如。傳曰。允。
정조 3년
有政。吏批。判書鄭尙淳進。參判兪彦鎬在外。參議金亮行在外。左副承旨洪檢進啓曰。羅州牧使。今當差出。而本州物衆地大。素稱難治。不可不各別擇差。他道有聲績未準朔守令。竝擬。何如。傳曰。允。以洪藥淵爲持平。吳載紹爲大司成。鄭好仁爲知春秋。鄭光漢爲司䆃提調。閔義爀爲坡州牧使。朴師沃爲羅州牧使。李謙煥爲順天府使。沈公協爲泗川縣監。李復燮爲順陵參奉。趙厚鎭爲長陵參奉。李仁祜爲長寧殿參奉。故奉事金福澤贈吏議特贈事。承傳。
정조 3년
兵批。行判書李徽之進。參判李𡊠病。參議李謙煥病。參知洪樂彬入直進。同副承旨李在學進。以鄭光漢爲知事。尹坊爲同知。李敬懋爲訓鍊都正。尹行修爲文兼。同知單朴龍正。僉知三單。鄭觀孚李養謙申翊文。黃仁煐爲留營別將。司直單李義弼。護軍單李輯。
정조 3년
李義翊。以備邊司言啓曰。京畿監司加分啓本。洪忠監司移轉狀啓。皆令草記稟處事。命下矣。南漢陳米之畿邑分糶。此是因朝令狀請者。驪州一千石。利川一千二百石。楊根砥平各七百石。陰竹四百四十石。以此數使之加分。湖西濟民倉穀一千石。亦許移轉於瑞山郡。待秋準納本倉之意。竝分付於兩道道臣及守禦廳。何如。傳曰。允。
정조 3년
又以禁衛營言啓曰。各軍門中日時沒技人別單書入事。已有前例矣。今三月十六日本營將校軍兵春夏等賞中日時。一番部薦騎士鄭東勳。柳葉箭貫一中。邊四中沒技。依例別單書入之意。敢啓。傳曰。知道。
정조 3년
事變假注書張至顯書啓。臣敬奉聖批。更爲傳諭于京畿驪州邑內吏曹參議金亮行所住處。則以爲。臣又奉聖批。旨意懇惻。且收偕來之命。惶隕感激。曷有其極。臣之本病。旣無加減。又値風寒。患感不輕。登程遲速。姑未可知。而何敢終孤恩命耶。第以微末去就。仰貽聖念。不勝惶悚之至云矣。敢啓。傳曰。知道。
정조 3년
李在學。以兵曹言啓曰。通化門北邊宮墻半間今日撤毁處。令紫門監爲先以堅實把子。各別圍排。急速修築。而集春營入直砲手八名除出。限修築間嚴加守直之意。敢啓。傳曰。知道。
정조 3년
金思穆。以戶曹言啓曰。於義本宮。依定式。判書臣金華鎭與正郞臣李東賓。工曹判書臣韓光會。佐郞臣徐直修進詣奉審。則啓慶軒前面西邊春舌女防草貳張夫防草參張脫落。東邊雨漏壹庫。後邊春舌女防草壹張。夫防草貳張脫落。北邊退雨漏肆庫。東邊女夫防草各壹張。女夫瓦各貳張脫落。雨漏壹庫。前面薍簾竹壹介。懸索具破傷。樂善齋西邊春舌女防草壹張。夫防草貳張脫落。朴工上夫瓦肆張脫落。南邊雨漏壹庫。西邊雨漏參庫。朝陽樓西翼閣朴工上女夫瓦各拾參張脫落。雨漏壹庫。後行閣雨漏陸庫。分付各該司。使之卽速修改。亦令吏曹郞廳監蕫擧行之意。敢啓。傳曰。知道。
정조 3년
己亥三月二十一日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。昨聞前江留之言。統禦營設置。民皆樂之云。而大抵江都形便。實是國家保障之地。宜有別般設施矣。國營曰。江都卽三南漕運所由處也。非但保障。關係非細。賊若據此。使三南漕運不通。則京城何以支堪乎。上曰。元時所以以勿入江都爲約束者。亦有所以而然矣。國榮曰。然矣。上曰。御史封庫。則監司因公兄文狀而爲狀啓者。自是例也。而今番御史之直爲狀啓。誠怪矣。國榮曰。果是前所未見者也。上命書公事判付。仍命退。諸臣以次出。
정조 3년
己亥三月二十一日辰時。上御春塘臺。內試射入侍時。行都承旨洪國榮。行左承旨鄭民始。行右承旨李義翊。記事官李兢淵。假注書徐鼎修。記事官李信祜鄭東浚。以次侍立訖。上曰。左議政入侍。賤臣承命出來。與左議政徐命善偕入。命善曰。日間聖體。若何。上曰。一樣矣。命善曰。王大妃殿氣體。何如。上曰。一樣矣。命善曰。惠慶宮氣候。何如。上曰。一樣矣。上曰。應射軍兵入來整齊後。仍爲發矢事。訓將指揮。可也。試射畢。仍命施賞。上曰。我國騎兵之稍可恃者。不過訓局馬軍。而聞其射藝凡百。多不成樣。故今日試。令抄出其略干名。而見其射藝。則所見果如所聞。極爲駭然矣。雖以激勸之意。略施賞格。而訓將旣承筵敎。此後另加申飭。使之頻頻習藝。俾有實效。可也。具善復曰。馬軍之不成貌樣。不但技藝之生疎而已。亦實由於軍馬之疲殘而然矣。司僕山馬分給時。禁軍則自擇分執。而馬兵不能自擇。故所給之馬。擧皆疲癃殘劣。以此之故。軍馬尤爲苟艱矣。上曰。此後則第爲申飭。可也。命善曰。臣於司僕事。適出言端。有可仰達者矣。馬政之臧否。稅穀之嬴縮。專係於牧官之得人。而臣待罪本寺。今已三載。牧官之先公後私者。未之多見。惟興陽前監牧官趙重岱。恬約居官。誠勤奉公。前後稅納。必準高摠。久遠弊瘼。一皆爬癤。如此盡職之人。若不另加褒賞。其何以聳勸他牧乎。本寺酬勞之道。惟是牧官一路。而重岱今旣遞歸。有難循例檢擬。臣意則此後牧官之窠。勿拘賞格。更爲差遣。以爲激勵之地。似好。故敢達。上曰。聞甚嘉尙。守令除授。可也。出擧條命退。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨洪檢坐。右副承旨金思穆坐直。同副承旨李在學坐直。注書李兢淵藥院直一員未差。假注書徐鼎修仕直。事變假注書宋文述仕。
정조 3년
李義翊。以都摠府言啓曰。今日入直宣傳官武兼及有廳軍士中日習射。請出標信。傳曰。知道。
정조 3년
金思穆啓曰。大司憲徐有慶疏批未下。執義兪彦鏶在外。掌令金鍾厚在外。掌令柳匡天牌不進傳旨未下。持平朴聖泰疏批未下。持平洪樂淵在外。以監察茶時之意。敢啓。傳曰。知道。
정조 3년
鄭民始啓曰。陞補其令限內擧行事。命下矣。新除授大司成吳載紹。今日亦爲出肅。卽爲牌招。何如。傳曰。允。
정조 3년
傳于李義翊曰。左承旨入侍。
정조 3년
傳于李在學曰。召對爲之。
정조 3년
傳于李在學曰。醫監無一人待令。吳道炯康命吉。令該府處之。
정조 3년
傳于李在學曰。上下掌務官一體拿處。
정조 3년
傳于李在學曰。上下番醫官。亦一體竝爲拿處。
정조 3년
又傳于曰。吳道炯使之入來。
정조 3년
鄭民始。以弘文館言啓曰。今以新錄事。齊會本館。而副修撰沈煥之吳大益俱在外。上來遲速。有難等待。依舊例與在京僚員。相議圈點之意。敢啓。傳曰。知道。
정조 3년
李義翊。以訓鍊都監禁衛營御營廳言啓曰。集春門北邊宮墻頹毁處。今月二十二日。始役改築之意。敢啓。傳曰。知道。
정조 3년
以濟州防禦使狀啓。莫重正朝陳賀箋文。阻風過限。惶恐待罪事。傳于鄭民始曰。勿待罪事。回諭。
정조 3년
李義翊。以賑恤廳言啓曰。依下敎。武藝別監一百名。宿衛所前輩軍七十四名。認旗手三名。攔後軍一百七十三名。左營旗手三名。隊長一名。卜直一名。鉦手一名。鼓手一名。各米一斗式分給之意。敢啓。傳曰。知道。
정조 3년
己亥三月二十二日。記事官姜彙鈺。刑曹殺獄罪人李千奉加刑啓目。傳曰。如前除良。更良各別嚴刑。期於得情爲良如敎。
정조 3년
刑曹僞造御寶罪人朴𤩕加刑啓目。傳曰。除尋常各別嚴刑。期於得情爲良如敎。